Foto’s: Reusebrand by winkelsentrumDie winkel in ligte laaie. Foto: Verskaf Brandbestryders van die Ekurhuleni-nooddienste is op die toneel van ŉ reusebrand by ŉ winkelsentrum in Boksburg. William Ntladi, woordvoerder van die nooddienste, het aan Maroela Media gesê die brandweer is omstreeks 08:30 na die toneel ontbied toe ŉ brand vermoedelik by ŉ meubelwinkel by die East Rand Retail Park uitgebreek het. “Die brand het na omliggende winkels versprei en verskeie spanne is besig om die brand te bestry. Die brand is aan die een kant onder beheer gebring, maar dit versprei nog na die ander kante toe. ŉ Mens kan ontploffings hoor in die winkels wat brand,” het Ntladi gesê. Ntladi het gesê daar is tot dusver geen beserings of sterftes aangemeld nie. Die oorsaak van die brand is nie bekend nie en sal ondersoek word sodra die brand geblus is.